פורטל הדף היומי

פורטל הדף היומי הוא אתר האינטרנט הגדול ביותר המרכז תכנים, דיונים וכלי עזר ללומדי הדף היומי לפי סדר דפי התלמוד הבבלי. פורטל הדף היומי נחשב לבית המדרש הווירטואלי הגדול ביותר בעולם.

==היסטוריה==
פורטל הדף היומי הוקם בג' באלול ה'תשס"ט (23 באוגוסט 2009) על ידי הרב הראל שפירא, מתוך מגמה לשמש אתר אינטרנט מרכזי בו יוכלו לומדי הדף היומי למצוא מגוון רב של חומרי לימוד וכלי עזר אחרים ללימוד ולהבנת הדף היומי. כיום קיימים באתר מעל 52,000 מאמרים וקישורים ומעל ל-130,000 שיעורים מוקלטים על הדף היומי לפי סדר התלמוד הבבלי. לאתר יש משתמשים קבועים ומזדמנים רבים וכ-7,500 כניסות ביום בממוצע.

כשלוש שנים לאחר הקמת האתר, בשנת ה'תשע"ב, הושקה אפליקציה של פורטל הדף היומי למכשירי אייפון, וכעבור שנה נוספת הושקה אפליקציה גם למכשירי Android. נכון לפברואר 2022, כ-175,000 איש הורידו את האפליקציה למכשירים שלהם (בסוף מרץ 2020 מספר ההורדות לאנדרואיד חצה את ה-100,000 הורדות, וכן השיג דירוג מקסימלי של 5 כוכבים). ממשק האפליקציה קיים ב-8 שפות (עברית, יידיש, אנגלית, צרפתית, רוסית, ספרדית, פורטוגזית, גרמנית).

==מטרות הפורטל==
* ריכוז וארגון של חומרי לימוד - איסוף חומרי לימוד המפוזרים בעשרות אתרי אינטרנט שלא הוקמו במיוחד ללומדי הדף היומי, או שיש בהם תכנים מועטים. כמו כן, בפורטל מתפרסמים חומרי לימוד שלא היו קיימים ברשת עד כה, בהם מאמרים מכתבי-עת, מעיתונים, מעלוני שבת ועוד. גם חומרים שנכתבו במסגרות פרטיות ועל ידי אנשים פרטיים - מוצאים את מקומם בפורטל ומאפשרים לציבור הלומדים הרחב להכיר ולשמוע קשת של רעיונות, דעות ופירושים.
* עידוד כתיבה ויצירת חומרים ללימוד הדף יומי - עצם קיומו של פורטל הדף היומי, ופרסום חומרי לימוד במהירות, בחינם ובתפוצה של עשרות אלפי לומדים, מעודד לומדים ומלמדים רבים לכתוב וליצור חומרי לימוד מצוינים המרחיבים את היריעה ומעשירים אותה. לטובת ציבור הלומדים.
* מתן כלי עזר מגוונים ללומדי הדף היומי - מלבד חומרי הלימוד על הדף היומי, ניתן למצוא בפורטל הדף היומי כלי עזר שימושיים, כגון: לוח שנתי ללימוד, מקומות לימוד, מציאת חברותא, חיפוש בש"ס, מילונים מקוונים ועוד.
* מתן מענה לאנשים שאינם יכולים ללמוד באופן אחר - כגון: קהילות קטנות בישראל ומחוצה לה, חולים, או אנשים שמרותקים לביתם, נוסעים המעוניינים ללמוד תוך כדי נסיעתם וכיוצא באלה.
* יצירת אווירה לימודית - הפורטל הוא מעין 'ארגון גג' ללומדי הדף היומי, המעניק שירותים רבים ומגוונים וכך מחזק את קבוצת הלומדים, את החיבור ביניהם ואת המוטיבציה ללמוד בעקביות ובהתמדה.

==מהמדורים בפורטל==
* ללמוד ולהבין - חומרי עזר ללימוד, כגון: טבלאות, תרשימים, מצגות, פירושים, סיכומים ושיעורים מוקלטים.
* להעמיק - מדור הכולל מאמרים ומקורות לעיון ולהעמקה.
*להרחיב - במדור זה מובאות הרחבות בעיונים הלכתיים ומדעיים בנושאים הנוגעים לדף היומי.
*להתחדד - מדור עם שאלות חזרה וסיכום ומבחנים על הדף היומי.
*מאמרים על הדף - מאמרים מקיפים ומעמיקים שפורסמו בבמות שונות, העוסקים בהרחבה בנושאים המופיעים בדף.
*ספרים מומלצים - הפניה לספרים מומלצים של ראשונים, אחרונים ובני זמננו שחוברו על המסכת הנלמדת בדף היומי.
*פורום - בפורום נשאלות שאלות בעניינים שונים הקשורים לדף היומי וללימוד גמרא. צוות תלמידי חכמים משיב על השאלות השונות במהירות.
*שיעור אונליין - שעור חי של הדף היומי בכיתה וירטואלית, בליווי מצגות וכלי עזר נוספים.
*מדורים נבחרים לדוגמה - ספריית שיעורי שמע/וידאו, החי והצומח בתלמוד, ניצוצות מהדף היומי, חידות וחידודים על הדף היומי, מונחים וכללי פסיקה בש"ס, הארות מהירושלמי על הדף היומי, דיוק וחידוש ברש"י, שו"ת בנושאי הדף היומי, מאגר ספרים, סיום מסכת, מענה קולי, מסרון יומי, תקציר מהדף היומי בשיתוף רדיו כאן מורשת, ועוד מדורים רבים ומגוונים.

==קישורים חיצוניים==
* [http://daf-yomi.com/dafYomi.aspx אתר פורטל הדף היומי]
* [http://daf-yomi.com/Content.aspx?pageid=223 אפליקציית פורטל הדף היומי]
* תגובות הגולשים ([http://daf-yomi.com/content.aspx?pageid=318 אתר], [http://daf-yomi.com/content.aspx?pageid=319 אייפון], [http://daf-yomi.com/content.aspx?pageid=320 אנדרואיד])
* [http://www.nrg.co.il/online/1/ART1/956/793.html לומדים לקח: ריאיון עם מייסד אתר פורטל הדף היומי] באתר nrg
* [http://www.srugim.co.il/106463-הדף-היומי-מתחילים-את-כתובות-בשיעור-אונ מתחילים בשיעור אונליין]
* [http://www.srugim.co.il/117300-חדש-מדבקות-לחברי-מועדון-לומדי-הדף-היומי מדבקות לחברי מועדון לומדי הדף היומי]
* [https://web.archive.org/web/20161001234557/http://www.hakolhayehudi.co.il/family/הילולת-ר-מאיר-שפירא-מייסד-הדף-היומי-238 לימוד הגמרא הנפוץ ביותר (ריאיון עם מנהל פורטל הדף היומי)] באתר הקול היהודי
* [http://www.srugim.co.il/46429-אפליקציה-חדשה-ללומדי-הגמרא-מילון-ארמי מילון ארמי עברי מקוון]
* [http://www.srugim.co.il/57709-בחינם-אפליקצית-פורטל-הדף-היומי-גם-לאנד?di=1 אפליקציית פורטל הדף היומי (ראיון)]
* 
* [http://www.srugim.co.il/114397-פרופ-אומן-מלמד-גמרא-לפי-תורת-המשחקים-צ שיעור בסוגיית "מי שהיה נשוי לשלוש נשים" על פי תורת המשחקים בפורטל הדף היומי] על ידי פרופ' ישראל אומן
*דירוג נדיר: 5 כוכבים לאפליקציית פורטל הדף היומי (אנדרואיד) - [https://www.israelhayom.co.il/article/762165 ישראל היום], [https://rotter.net/forum/scoops1/629159.shtml רוטר], [https://www.inn.co.il/News/News.aspx/437739 ערוץ 7].

==הערות שוליים==

קטגוריה:אתרי אינטרנט דתיים
קטגוריה:הדף היומי
קטגוריה:ארגונים תורניים בישראל